Joernalis van lug afgehaal ná belediging teenoor Malema‘n Skermgreep uit die video wat op sosiale media versprei is. (Video: Twitter) ŉ Senior joernalis van Eyewitness News (EWN) word deur dissiplinêre stappe in die gesig gestaar nadat hy Dinsdag op kamera vasgevang is waar hy ŉ neerhalende term gebruik om na EFF-leier Julius Malema te verwys. EWN het in ŉ verklaring om verskoning gevra aan Malema vir die kru-taal wat sy joernalis, Barry Bateman, gebruik het. “By EWN vereis ons dat ons verslaggewers voldoen aan dieselfde hoë standaarde wat ons van ander verwag. Bateman is onmiddellik van die lug af gehaal toe ons van die video bewus geword het. EWN sal ŉ interne ondersoek doen wat op gepaste wyse die saak sal hanteer,” lui die verklaring. Bateman se uitlating het aan die lig gekom nadat ŉ video op sosiale media versprei is van Malema wat buite die Valke se kantoor met joernaliste praat. Malema het kort vantevore met die Valke vergader waar hy na verwagting ŉ waarskuwingsverklaring moes aflê wat verband hou met aanklagte rakende sy afvuur van ŉ vuurwapen tydens ŉ byeenkoms in Oos-Londen. Barry Bateman. Malema staan ook op ŉ aanklag van aanranding tereg nadat beeldmateriaal aan die lig gekom het van hom en Mbuyiseni Ndlozi, die EFF se woordvoerder, glo in ŉ skermutseling met ŉ polisiebeampte tydens die begrafnis van Winnie Madikizela-Mandela. In die video kan gesien word hoe Malema uitvaar oor “’n wit man” wat geweier het dat hy die perseel waar Madikizela-Mandela begrawe is, binnegaan. “’n Groot, wit Afrikaner man het my verhoed om Winnie Mandela te begrawe. Ek wou langs die kis wees en geen wit man sou my keer nie. As dit beteken ek moet tronk toe gaan, dan moet dit so wees.” Op ŉ vraag van Bateman of Malema dus erken hy het die man aangerand, het Malema geantwoord: “Ek wens ek het, ek wens ek het hom aangerand. Dit is die werklike kwessie, ek wens ek het die regte ding gedoen, behoorlik. Ek is spyt ek het dit nie gedoen nie. Ek is nie bang nie boet, uniform of geen uniform nie. Afrikaner of geen Afrikaner. Wit of pienk, ek sal beslissend met jou afreken.” Malema stap dan weg van die joernaliste en dit is dan dat gesien kan word hoe Bateman kru-taal gebruik om na die EFF-leier te verwys. EFF-leier Julius Malema. (Foto: EFF/Twitter) Die EFF het egter duidelik te kenne gegee hy beskou die saak nie as afgehandel nie, ondanks EWN se verskoning oor die aangeleentheid. In ŉ verklaring wat die party gister uitgereik het, bestempel hy die nuusagentskap se verskoning as “flou” en sê hy dat hy dit verwerp. “Ons het al lankal gewaarsku joernaliste is verantwoordelik vir die giftige omgewing waarin die EFF moet werk binne die algemene media. ŉ Mens kan jou net indink wat sou gebeur het indien die EFF op die toneel gereageer het op Bateman se openlike uitlokking. Dit is voor die hand liggend dat baie die EFF sou blameer vir onverdraagsaamheid teenoor die media en onderdrukking van mediavryheid,” lui die party se verklaring. “EWN moet [gepaste] stappe doen. As dit ŉ swart joernalis was wat ŉ wit partyleier beledig het, sou hy met onmiddellike effek geskors gewees het. Daar moet op dieselfde manier met Bateman afgereken word en nie met die kinderhandskoene van wit voordeel nie.”